** Καλλιθέα, 24 -9–2025**

 **Προς τον Πρόεδρο του Δημοτικού Συμβουλίου**

 **(Για την ειδική συνεδρίαση λογοδοσίας 29-9-25 )**

 **Θέμα : « Για την παραχώρηση Χώρου σε αθλητικό σύλλογο ΑμεΑ »**

Με την από 16-6-2025 επιστολή προς την Διεύθυνση Άθλησης του Δήμου μας , το Αθλητικό Σωματείο ΑμεΑ «Κεραυνός» αιτήθηκε την παραχώρηση κλειστού γηπέδου εντός των ορίων του Δήμου Καλλιθέας, από τις αρχές Σεπτεμβρίου 2025 και για όλη την αγωνιστική περίοδο, για τη διεξαγωγή των προπονήσεων των ανδρικών και γυναικείων ομάδων Γκόλμπολ του Σωματείου. Το αίτημά αφορούσε μία (1) ημέρα την εβδομάδα, σε σταθερή βάση, με διάρκεια δύο (2)ωρών και σε απογευματινή ζώνη, μετά τις 17:30.

Στις 18-6-2025 με απαντητική επιστολή που υπογράφει ο Αντιδήμαρχος Άθλησης κ. Μαργωμένος Γιώργος ο Δήμος ουσιαστικά αρνήθηκε την παραχώρηση χώρου λόγω επιβαρυμένης λειτουργίας των δημοτικών γυμναστηρίων από τα αθλητικά σωματεία της πόλης.

Το Γκόλμπολ αποτελεί Παραολυμπιακό άθλημα που απευθύνεται σε άτομα με προβλήματα όρασης. Ο Σύλλογος Κεραυνός δραστηριοποιείται ενεργά στον τομέα του αθλητισμού των ΑμεΑ με πολυετή εμπειρία και διακρίσεις, αφού αθλητές του στελεχώνουν και την Εθνική Ομάδα. Η εξασφάλιση ενός κατάλληλου χώρου είναι καθοριστική για την προετοιμασία και τη συμμετοχή των ομάδων του Συλλόγου σε επίσημες διοργανώσεις. Ο Σύλλογος Κεραυνός δραστηριοποιείται επίσης στο ποδόσφαιρο τυφλών με αντίστοιχες διακρίσεις.

Η Διοίκηση του Δήμου όφειλε τουλάχιστον να έρθει σε άμεση επικοινωνία με τους εκπροσώπους του Συλλόγου για να βρεθεί μια λύση. Είναι απαράδεκτο ο Δήμος μας που έχει μια ιδιαίτερη σχέση με τα άτομα με προβλήματα όρασης ,λόγω της λειτουργίας του ΚΕΑΤ αλλά και του Φάρου Τυφλών ,να μην στηρίζει έμπρακτα την αθλητική δραστηριότητα αυτών των ατόμων.

Ο Σύλλογος Κεραυνός όπως και οι περισσότεροι αθλητικοί σύλλογοι ΑμεΑ δεν μπορεί να έχουν μόνο «τοπική αναφορά». Παρόλα αυτά υπάρχουν αθλητές του Συλλόγου που είναι κάτοικοι της Καλλιθέας, είτε φοιτούν στο ΚΕΑΤ. Άλλωστε προτεραιότητα του Συλλόγου είναι η συνεργασία με το ΚΕΑΤ με σκοπό την ένταξη και ανάπτυξη του αθλητισμού σε περισσότερα άτομα με αναπηρία.

Για τους παραπάνω λόγους η δυνατότητα διεξαγωγής προπονήσεων στο Δήμο μας θα είναι για το Σύλλογο σημαντικός παράγοντας που βοηθάει στην λειτουργία του.

Ερωτάται η Διοίκηση:

* Έχει στη προτεραιότητα της την ανάπτυξη του ερασιτεχνικού αθλητισμού στα άτομα με αναπηρία και αν ναι προτίθεται σε συνεννόηση με τους εκπροσώπους του Συλλόγου να δώσει λύση στο δίκαιο αίτημα του ;

Βακαλόπουλος Γιάννης

 Δημοτικός Σύμβουλος